E nderuar Ambasadore e Shteteve të Bashkuara të Amerikës, shkëlqesia e saj Yuri Kim

I nderuar Ambasador i Delegacionit te Bashkimit Evropian, shkëlqesia e tij Luigi Soreca

E nderuar Ministre e Drejtësisë, zonja Etilda Gjonaj,

Të nderuar kolegë dhe pjesëmarrës,

Ndryshimet kushtetuese të vitit 2016, përbënë bazën e një reforme të thellë e tërësore, ligjore dhe institucionale për reformimin e sistemit të drejtësisë në vendin tonë. Zgjidhjet kushtetuese, ligjore e institucionale të ofruara përmes kësaj reforme synuan funksionimin efiçent të sistemit, aftësinë vetërregulluese të tij, forcimin e përgjegjshmërisë së magjistratëve dhe të kontrollit reciprok ndërmjet institucioneve, si dhe vlerësimin e karrierës së magjistratëve.

Këto ndryshime prekën edhe Gjykatën Kushtetuese në disa aspekte që kanë të bëjnë kryesisht me mënyrën e organizimit dhe funksionimit, si dhe disa kompetenca të saj.

Zbatimi i këtyre ndryshimeve kushtetuese nuk ka qenë i lehtë, i menjëhershëm dhe pa asnjë impakt në veprimtarinë e Gjykatës Kushtetuese.

Nga zbatimi i ligjit për rivlerësimin kalimtar, subjekte të të cilit ishin edhe gjyqtarët e Gjykatës Kushtetuese, në mars të vitit 2018 ra kuorumi ligjor për funksionimin e Mbledhjes së Gjyqtarëve dhe të seancës plenare, kurse që prej datës 16 korrik 2018 edhe ai për formimin dhe funksionimin e kolegjit seleksionues për shqyrtimin paraprak të çështjeve të kësaj Gjykate.

Si një nga ndryshimet më të rëndësishme kushtetuese do të përmendja formulën e re të emërimit të anëtarëve të Gjykatës dhe përcaktimi në mënyrë më të detajuar i kritereve dhe cilësive që duhet të plotësojë gjyqtari kushtetues. Formula e re, duke i njohur një rol të rëndësishëm Këshillit të Emërimeve në Drejtësi, i jep kompetencën emëruese tashmë 3 organeve kushtetuese, Presidentit, Kuvendit dhe Gjykatës së Lartë, ku secili ka të drejtën të zgjedhë 3 anëtarë.

Zbatimi i kësaj formule bëri të mundur që në muajin nëntor të vitit 2019 të emëroheshin 3 anëtarë të Gjykatës Kushtetuese ndërsa në muajin dhjetor të vitit 2020 edhe 3 anëtarët e tjerë të saj, duke u plotësuar vakancat që i takonin Presidentit të Republikës dhe Kuvendit të Shqipërisë. Ndërkohë që mbeten ende pa plotësuar 3 vakanca që i përkasin Gjykatës së Lartë si organ i emërtesës, e cila vazhdon të mbetet një sfidë e reformës në drejtësi, për sa kohë që përfshin disa organe kushtetuese në këtë proces.

Ndryshimet kushtetuese prekën edhe disa çështje që kanë të bëjnë me kompetencate Gjykatës Kushtetuese dhe rrethin e subjekteve që mund ta vënë atë në lëvizje. Kështu u parashikua ankimi kushtetues individual, si e drejta e individit për të kundërshtuar çdo akt të pushtetit publik ose vendimi gjyqësor që cenon të drejtat dhe liritë themelore të garantuara në Kushtetutë, pasi të jenë shteruar të gjitha mjetet juridike efektive për mbrojtjen e këtyre të drejtave, përveçse kur parashikohet ndryshe në Kushtetutë. Po ashtu, u parashikua kompetenca e Gjykatës për të kontrolluar respektimin e procedurës së parashikuar nga Kushtetuta në rastin e rishikimit të Kushtetutës, të miratuar nga Kuvendi sipas nenit 177 të Kushtetutës.

 Në këtë drejtim, lidhur me rrethin e subjekteve që mund t`i drejtohen Gjykatës Kushtetuese u parashikua aksesi i pakushtëzuar tashmë i Avokatit të Popullit të drejtë të cilën e ka ushtruar, si dhe u shtua numri i subjekteve që kanë akses në gjykimin kushtetues.

Edhe pse ankimi kushtetues individual është përdorur nga individët për të kundërshtuar në Gjykatën Kushtetuese akte të pushtetit publik, përfshirë edhe ligjin, deri më sot Gjykata nuk ka ende një vendimmarrje në lidhje me themelin e kërkesave të tilla, pasi ato kanë përfunduar në fazën e shqyrtimit paraprak për arsye se kërkuesit nuk kanë mundur të plotësojnë kërkesat paraprake të parashikuara nga dispozita kushtetuese dhe ligji organik, që lidhen kryesisht me shterimin e mjeteve juridike.

Në drejtim të funksionimit dhe veprimtarisë së Gjykatës Kushtetuese, mund të them se sapo u krijua kolegji i parë seleksionues dhe u arrit kuorumi për funksionimin e Mbledhjes së Gjyqtarëve dhe të seancës plenare, Gjykata, ndonëse para sfidës të një trupe të paplotë dhe tërësisht të re, vlerësoj që ka rëndësi për t’u theksuar, ka kryer një punë intensive dhe voluminoze, me përgjegjësi të lartë dhe vendosmëri e përkushtim për të ushtruar misionin e saj kushtetues.

Sot është rasti të deklaroj se përgjatë këtij viti Gjykata Kushtetuese ka shqyrtuar 125 çështje për të cilat janë marrë 30 vendime përfundimtare dhe 95 vendime moskalimi (27 nga të cilat i takojnë Mbledhjes së Gjyqtarëve dhe 68 të kolegjit seleksionues). Ajo ka shqyrtuar stokun e çështjeve të mbartura dhe ka dhënë të arsyetuar të gjitha vendimet gjyqësore brenda afateve ligjore të parashikuara në ligjin organik, sipas ndryshimeve që i është bërë në lidhje me afatet, duke vijuar aktualisht me funksionimin dhe ushtrimin normal të veprimtarisë së saj.

Përveç synimit parësor të shqyrtimit dhe vendimmarrjes në lidhje me çështjet në shqyrtim, Gjykata i ka dhënë të njëjtën rëndësi edhe miratimit të akteve të brendshme të saj. Në muajin mars 2021 u miratua Strategjia e Gjykatës Kushtetuese të Republikës së Shqipërisë për vitet 2021-2023 dhe Plani i Veprimit të saj. Ky akt, si Dokumenti i parë Strategjik i Gjykatës përbën një udhërrëfyes institucional për arritjen e standardeve më të larta në ushtrimin e funksioneve të saj me profesionalizëm, integritet dhe besueshmëri të lartë për të përmbushur misionin e saj, që është garantimi i epërsinë së Kushtetutës e forcimi i demokracisë në vend nëpërmjet zgjidhjes së mosmarrëveshjeve kushtetuese dhe interpretimit përfundimtar të Kushtetutës.

Përmes këtij akti synohet të sigurohet një funksionim i pavarur e i paanshëm, transparent, llogaridhënës, efektiv dhe forcimi i besimit te Gjykata përmes komunikimit dhe informimit të vazhdueshëm të publikut e medias dhe promovimit të veprimtarisë së saj. Objektivat e vendosura synohet të arrihen, ndër të tjera, përmes përmirësimit të sistemit të menaxhimit të çështjeve dhe ngritjes së kapaciteteve njerëzore për një menaxhim dhe shqyrtim cilësor e efikas të çështjeve.

Sigurisht që kjo Strategji e Gjykatës përkthehet në mekanizma të monitorimit dhe raportimit të saj dhe në një vlerësim të kostos financiare dhe burimeve të financimit.

Kushtetuta e Republikës së Shqipërisë i garanton Gjykatës Kushtetuese pavarësi në planifikim dhe në ekzekutim të buxhetit, kur shprehet se “*Gjykata Kushtetuese ka buxhet të veçantë, të cilin e administron në mënyrë të pavaru*r”. Koncepti i pavarësisë në lidhje me administrimin e buxhetit nënkupton jo vetëm që institucioni e administron atë i lirë, duke pasur të drejtën të përcaktojë apo ripërcaktojë fondet buxhetore, por kërkon edhe që organeve kushtetuese t’u merret mendim në rastet kur, për arsye të jashtëzakonshme, mund të ketë ndërhyrje në të. Gjykata Kushtetuese ka theksuar se, edhe në raste të kësaj natyre, në respekt të standardit kushtetues *të administrimit vetë të buxhetit të* saj*,* ndërhyrja e ligjvënësit apo ekzekutivit për të ulur buxhetin gjyqësor, qoftë dhe si një përpjekje për të shmangur deficitin buxhetor, do të konsiderohej e pajustifikuar, pa një konsultim paraprak *me të.*

Në përputhje me kompetencën e saj të përcaktuar në nenin 124 të Kushtetutës, si dhe në ligjin organik, Gjykata Kushtetuese buxhetin e saj, të konceptuar në plane afatgjata, afatmesme apo vjetore, e administron në mënyrë të pavarur, duke iu përgjigjur nevojave reale të zhvillimit të veprimtarisë së saj. Në anën tjetër, kompetencat që ligji për menaxhimin e sistemit buxhetor i jep Ministrisë së Financave dhe Ekonomisë për administrimin e buxhetit, nuk duhet të kufizoj kompetencat e Gjykatës në aspektin e autonomisë buxhetore. Në këtë kuadër, mosmiratimi i buxhetit për Gjykatën Kushtetuese nga ana e Qeverisë dhe Parlamentit, në shkallën e kërkuar, ka qenë një sfidë, e cila e ka kufizuar Gjykatën si për realizimin e projekteve të saj për modernizimin e sistemeve bashkëkohore të menaxhimit dhe ngritjes së transparencës dhe llogaridhënies, ngritjen e kapaciteteve të saj njerëzore, ashtu edhe në përmirësimin e kushteve të punës për ngritjen e efikasitetit dhe efektivitetit të veprimtarisë së saj.

Dallimi mes nevojave të Gjykatës të parashtruara përmes kërkesave buxhetore ndër vite dhe shkallës së miratimit të tij ose tavaneve buxhetore të vendosura për vitet e ardhshme vazhdon të rritet. Në këtë kuptim do të vlerësoja shumë pozitive atë çka u prezantua sot nga Ministria e Drejtësisë për planifikimin e ndërtimit të një godine të Gjykatës Kushtetuese në pesë vitet e ardhshme, godinë e cila do të ndihmonte shumë në përmirësimin dhe plotësimin e objektivave që Gjykata ka dhe kryesisht në drejtim të transparencës për shkak të mospasjes, mosfunksionimit të një salle dinjitoze për sa i takon gjykimit kushtetues.

Nga ana tjetër, përveç aspekteve të miratimit të buxhetit në masën e kërkuar, pengesa paraqiten edhe për sa i përket zbatimit dhe shpenzimeve për buxhetin e miratuar. Fakti që, për secilin ndryshim që lind i nevojshëm gjatë procesit të zbatimit të tij nga zërat e caktuar buxhetorë, kërkohet të merret dhe leje nga ana e kësaj ministrie konsiderohet gjithashtu si një kufizim i pavarësisë në administrimin e buxhetit.

Ndaj Gjykata synon të jetë aktive në ndërmarrjen e aktiviteteve sensibilizuese përmes bashkëpunimit më të ngushtë me institucionet kompetente, si dhe duke shfrytëzuar mjetet e komunikimit, sidomos gjatë periudhës vjetore kur zhvillohet procesi i planifikimit dhe vendimmarrja për buxhetin.

Jemi të ndërgjegjshëm që objektivat tona janë sfiduese dhe jemi realistë se për arritjen e tyre nevojitet edhe ndihma e projekte të jashtme donatore, ndaj Gjykata synon të thellojë bashkëpunimin me partnerët ndërkombëtarë dhe donatorët me qëllim që të plotësojë mungesën buxhetore për projektet që janë vendosur në Strategjinë e saj e që nuk mund të mbulohen nga buxheti i shtetit. Në këtë drejtim Gjykata do të vazhdojë bashkëpunimin e saj me prezencën e OSBE-së në Shqipëri dhe Fondacionin KAS, Zyra për Shqipërinë, si dhe do të zgjerojë bashkëpunimin edhe me partnerët kryesorë strategjikë, Bashkimi Evropian dhe Shtetet e Bashkuara të Amerikës, të cilët kanë shprehur në mënyrë të vazhdueshme vullnetin e tyre për të mbështetur funksionalitetin e Gjykatës Kushtetuese.

Në përfundim dua të theksoj vullnetin e Gjykatës Kushtetuese për të qenë e përkushtuar në përmbushjen e çdo qëllimi dhe objektivi strategjik, me qëllimin që të sigurojë qasje më të lehtë dhe më cilësore të qytetarëve në drejtësinë kushtetuese, si dhe transparencë e llogaridhënie të rritur ndaj publikut.

Ju faleminderit!